**1. Vai tiek plānota veselības rehabilitācijas pieejamības uzlabošana sievietēm pēc 50 gadiem (riska grupa gan veselības, gan materiālā nodrošinājumā ziņā). Reāli pēc “kvotām’, par “pacienta iemaksu” dabūt izmeklēšanas un ārstēšanas ir ārkārtīgi grūti vai vispār nav iespējams.**

Esošā pabalstu un līdzfinansējuma sistēma ir jāpārskata un maksājumos par sociālajiem pakalpojumiem jāievieš princips “nauda seko cilvēkam”. Aktīvi sadarbojoties ar NVO, atbalstot sociālo uzņēmējdarbības sektoru, mēs nodrošināsim kvalitatīvu pakalpojumu pieejamību Rīgas iedzīvotājiem, pievēršot uzmanību arī jūsu minētajai riska grupai – cilvēkiem pēc 50. Mums ir svarīgi visi Rīgas iedzīvotāji un viņu labklājība. Lai nodrošinātu medicīnas pakalpojumu pieejamību, četru gadu laikā ieviesīsim sistēmu, kas ļaus pensionāriem saņemt pašvaldības atbalstu 100 EUR gadā par veselības pakalpojumu izmantošanu un medikamentiem.

**2. Vai plānots nodrošināt atbalstu veselības pakalpojumu saņemšanai, dzīvokļa apmaksai, pārtikas produktu saņemšanai, u.c. ne tikai “maznodrošinātajiem” iedzīvotājiem, bet arī 3., 2., 1. grupas sievietēm - invalīdēm?**

Saglabājot esošo sociālo pakalpojumu grozu, pārskatīsim sociālo atvieglojumu sistēmu. Izbeigsim pašreizējo modeli pašvaldības atbalstu galvenokārt sniegt necaurredzamu dotāciju veidā pašvaldības uzņēmumiem, piemēram, Rīgas satiksmei. Atbalsts personai tiks individualizēts un sniegts maksimāli ērti un caurskatāmi. Tas ļaus ievērojami paplašināt sociālā atbalsta klāstu. Mūsu politiskā piedāvājuma viena no lielākajām atšķirībām ir īpašs akcents uz NVO iesaisti dažādu pašvaldības pakalpojumu sniegšanā. Kopā ar NVO veidosim nepieciešamo sociālo pakalpojumu un atbalsta “portfeli” dažādām mērķa grupām. Kopā ar NVO izveidosim efektīvu mehānismu, kas veicinās cilvēku ar invaliditāti un citu diskriminēto iedzīvotāju grupu vieglāku iekļaušanos sabiedrībā un nodarbinātību.

**3. Vai Jūs atbalstītu izglītojošas reklāmas Rīgas sabiedriskajā transportā, kas pasažieriem atgādinātu, ka ķermenis ir katra privātā telpa un citu pasažieru apgrābstīšana ir noziegums un katram savas rokas jātur pie sevis? Reklāmās būtu arī norādīts, ka par šādiem pārkāpumiem jāziņo pašvaldības policijai.**

Šī problēma Rīgā nav tik izplatīta kā, piemēram, Brazīlijā vai Japānā, taču šādi gadījumi nav pieļaujami. Mēs strādāsim pie tā, lai Rīgas iedzīvotāji gan sabiedriskajā transportā, gan pilsētas ielās un citviet publiskajā ārtelpā justos droši un būtu aizsargāti.

Viena no mūsu prioritātēm ir pašvaldības policijas spēju novirzīšana tieši sabiedriskās kārtības uzturēšanai, arī sabiedriskajā transportā. Padarīsim ērti pieejamu pašvaldības policijas izsaukšanu, izmantojot tādus modernus rīkus kā viedtelefonu aplikācijas, kā arī sabiedriskajā transportā izvietotas policijas izsaukšanas iespējas.

Kopā ar NVO izvērtēsim efektīvākos risinājumus, kā pievērst plašāku sabiedrības uzmanību šai problēmai un apsvērsim arī publiskas informēšanas kampaņas.

**4. Vai Jūs plānojat Rīgā ieviest dzimumu līdztiesības integrēto pieeju un izsvērt, kā domes lēmumi ietekmēs sievietes un vīriešus? Vai uzskatāt, ka jādomā par to, lai pilsēta būtu ērta abiem dzimumiem, lai būtu iespēju vienlīdzība?**

Latvijas Reģionu apvienība un Latvijas attīstībai Rīgas domē konsekventi aizstāvēs iedzīvotājus pret diskrimināciju un sekmēs dzimumu līdztiesības nostiprināšanos Rīgā. Pieņemtie lēmumi nedrīkst veicināt kādu iedzīvotāju grupu diskrimināciju.

Mēs panāksim, ka Rīgas pilsēta savas atbildības jomās maksimāli veicinātu abu dzimumu personu iespēju vienlīdzību. Īpaši būtiski tas ir tādās jomās kā izglītības kvalitāte, veselības un sociālo pakalpojumu pieejamība, vides pieejamība. Rīga rādīs piemēru kā darba devējs, sekmējot elastīgu nodarbinātību, kas dos plašākas karjeras iespējas māmiņām un citām grupām.

**5. Vai Rīgas pašvaldībā plānojat dzimumu līdztiesības apmācības politiskajam un administratīvajam līmenim, lai mazinātu diskrimināciju? Piemēram, par ikdienas seksismu, stereotipiem, darba un privātās dzīves līdzsvarošanas iespējām? Jo šie ir tikai daži no aspektiem, kas sievietēm liedz līdzvērtīgas iespējas.**

Rīgai jābūt īstai Ziemeļeiropas galvaspilsētai, kas nozīmē arī pārvaldes personāla gatavību 21. gadsimta darba un publisko pakalpojumu videi. Mēs mērķtiecīgi strādāsim pie pārvaldes personāla kvalifikācijas, kas noteikti ietvers arī personāla apmācības dzimumu līdztiesības un pretdiskriminācijas jomās.

**6. Kā Jūs plānojat attīstīt Rīgas sociālo dienestu kapacitāti, lai sievietēm un bērniem būtu pieejami atbilstoši pakalpojumi, speciālisti, lai ģimenes varētu saņemt profesionālu rehabilitāciju un pakalpojumus saņemtu tie, kam tas tiešām nepieciešams?**

Kā jau iepriekš uzsvēru, noteikti ir jāveic Rīgas sociālo dienesta pakalpojumu kvalitātes audits. Sociālajiem dienestiem jāspēj pielāgoties mainīgai situācijai, taču par galveno mērķi ir jāizvirza palīdzēt cilvēkiem izkļūt no sarežģītas situācijas, kuras bieži vien pašu spēkiem nav iespējams atrisināt. Mēs plānojam aktīvi sadarboties ar NVO, lai izstrādātu efektīvas rīcības plānus, kuri ļaus cilvēkiem izkļūt no grūtas situācijas. Ļoti būtiski ir strādāt preventīvi, jo novērst problēmu, pirms iestājusies krīze, ir vienkāršāk un lētāk.

**7. Vai kādi no esošajiem labumiem, kas pieejami Rīgas pašvaldībā (piemēram, bezmaksas sabiedriskā transporta izmantošana skolēniem), tiks mainīti – ja jā, tad kā?**

Esošos sociālos atvieglojumus, tai skaitā atlaides un bezmaksas sabiedriskā transporta biļetes, saglabāsim esošajā līmenī, taču strādāsim pie to kvalitātes paaugstināšanas. Lai pakalpojums atsevišķām sabiedrības grupām būtu pieejams ar atlaidi vai bezmaksas, ir jāizbeidz necaurredzamās dotācijas tādām Rīgas pašvaldībai piederošām iestādēm kā slimnīcas vai uzņēmums “Rīgas satiksme”, kas aiziet mērķiem, atšķirīgiem no iedzīvotāju vajadzībām. Tā vietā ir jānodrošina lētāka cena vai plašāka pieejamība konkrētai šī pakalpojuma mērķgrupai “pa tiešo” jeb realizējot pieeju “nauda seko cilvēkiem”, kas ļaus efektīvāk un lietderīgāk palīdzēt cilvēkiem. Plānojam 4 gadu laikā ieviest sistēmu, kā rezultātā pensionāriem Rīgā būs iespējams saņemt naudas atmaksu no pašvaldības budžeta līdz 100 eiro gadā par izmantotajiem medicīnas pakalpojumiem un medikamentiem.

**8. Vai Rīgas pašvaldība sniegs palīdzību dažādos nodarījumos cietušajam viņu valodā vai tikai latviski?**

Ja cilvēks cieš no vardarbības, viņš jau atrodas psiholoģiski un emocionāli smagā stāvoklī, mēs nedrīkstam pasliktināt situāciju. Tāpēc sākumā palīdzība tiks sniegta cietuša valodā. Kā rāda Lielbritānijas pieredze, cietušā uzrunāšana viņā valodā palīdz vieglāk un efektīvāk sniegt palīdzību.